贈劉中都
作者：石介
朝代：宋

paragraphs: 吾登泰山上，下視何紛紛。
彼角而走者，孰爲麟與麏。
彼茁而生者，孰爲蕭與芸。
伯樂不復出，駑驥終同羣。
卞和不再生，珉玉將誰分。
吁哉劉中都，高標凌浮雲。
諸侯不薦士，外府不策勳。
冉冉趨黄綬，勤勞徒爾云。
我媿勢力小，不能叫吾君。
勿改芳蘭性，林深須自薰。
勿隠冲鶴聲，天高當自聞。